Diari Oficial de la Generalitat Valenciana


Sumari del DOGV 3995, del 09-05-2001 (2001/4291)

ORDRE de 25 d'abril de 2001, de la Conselleria de Cultura i Educació, per la qual es convoquen ajudes econòmiques per a les corporacions locals i entitats privades sense intenció de guany que desenrotllen la formació de persones adultes a la Comunitat Valenciana durant l'exercici 2001.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3995

Data del DOGV
:   09-05-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/4291


Data del document
:   25-04-2001

Organisme emissor
:   Conselleria de Cultura i Educació

Tipus de document
:   Ordre

Correcció d'errades

Anàlisi jurídica

 Descriptors 

:   * administració local
    * educació permanent
    * educació d'adults
    * educació
    * suport econòmic
    * societat sense fins de lucre
    * ajuda pública

ORDRE de 25 d'abril de 2001, de la Conselleria de Cultura i Educació, per la qual es convoquen ajudes econòmiques per a les corporacions locals i entitats privades sense intenció de guany que desenrotllen la formació de persones adultes a la Comunitat Valenciana durant l'exercici 2001. [2001/4291]
  
La Formació de Persones Adultes apareix configurada amb entitat pròpia en el títol tercer de la Llei Orgànica 1/1990, de 3 d'octubre, d'Ordenació General del Sistema Educatiu, en una clara aposta per l'educació permanent com a principi bàsic del sistema educatiu i com a mecanisme que prepare els ciutadans i ciutadanes per a adaptar-se als continus canvis culturals, tecnològics i productius que caracteritzen la societat actual.
  
Conscient de la importància del principi de l'educació permanent i de l'aplicació d'este principi en la Formació de les Persones Adultes, les Corts Valencianes aprovaren en 1995 la Llei 1/95, de 20 de gener, de Formació de les Persones Adultes, la qual va pretendre, entre altres coses, rellançar la col·laboració de la Generalitat Valenciana amb altres administracions públiques i també amb altres entitats privades que han assumit responsabilitats en la Formació de Persones Adultes a la Comunitat Valenciana, a fi de complementar i reforçar l'acció formativa de la xarxa de centres de la Conselleria de Cultura i Educació.
  
El Govern Valencià ha emprés la tasca de dictar la diversa normativa de desenrotllament reglamentari de la citada llei. Així, al llarg de l'any 2000 han sigut publicades dos disposicions cabdals per a la posada en funcionament a partir del curs 2000-2001 dels programes formatius assenyalats en l'article 5.2 de la citada llei.
  
D'una banda, el Decret 220/1999, de 23 de novembre, regula els mencionats programes formatius i establix el currículum dels programes d'alfabetització i dels programes per a adquirir i actualitzar la Formació Bàsica de les Persones Adultes fins a l'obtenció del títol de Graduat en Educació Secundària, a la Comunitat Valenciana. Esta disposició constituïx sens dubte l'autèntica pedra angular del sistema de formació de persones adultes configurat per la Llei 1/95, a partir de la qual pot ser escomesa la planificació tant de les actuacions futures de la Generalitat Valenciana en la seua xarxa de centres com de la col·laboració amb les entitats locals i entitats privades sense intenció de guany que presten servicis en este sector educatiu.
  
Així, l'Ordre de 14 de juny de 2000, de la Conselleria de Cultura i Educació, ha regulat la implantació dels programes formatius dirigits a la Formació de Persones Adultes establits en els annexos I i III del Decret 220/1999 abans citat i ha dictat instruccions per a l'organització i el funcionament dels centres públics de Formació de Persones Adultes de la Comunitat Valenciana, d'aplicació no sols als centres de titularitat de la Generalitat Valenciana sinó també, amb les limitacions allí establides, als centres de titularitat d'entitats locals i als centres privats degudament autoritzats.
  
Esta normativa ha permés, per tant, començar a implantar als centres públics de Formació de Persones Adultes de la Generalitat Valenciana, a partir del curs 2000-2001, els programes formatius la regulació dels quals era competència de la Conselleria de Cultura i Educació. Així mateix i en relació als actuals servicis de Formació de Persones Adultes de titularitat d'entitats locals o d'entitats privades, dita ordre establix un règim transitori fins a la regulació del sistema d'autorització establit en els articles 15.2 i 16 de la Llei 1/95 que permet la impartició, per part dels actuals programes municipals, a centres privats i cercles d'Educació Permanent d'Adults, dels ensenyaments corresponents al Cicle I i al primer nivell del Cicle II de la Formació Bàsica de Persones Adultes, així com els programes formatius de l'annex III del Decret 220/1999, establint un procediment d'autorització provisional per a impartir-hi, a més, el segon nivell del Cicle II de la Formació Bàsica de Persones Adultes.
  
D'altra banda, la Generalitat Valenciana és conscient de l'important esforç financer realitzat per les entitats locals i entitats privades sense intenció de guany que sostenen o col·laboren en el sosteniment de serveis de Formació de Persones Adultes a la Comunitat Valenciana, circumstància per la qual la Llei de Pressupostos de la Generalitat Valenciana per a l'exercici 2001 ha previst un considerable augment en la dotació de la línia de subvenció que tradicionalment està destinada a donar cobertura a la convocatòria d'ajudes a la Formació de Persones Adultes.
  
En este nou marc, la Conselleria de Cultura i Educació realitza la present convocatòria d'ajudes a la Formació de Persones Adultes, fent-se ressò del nou disseny curricular de la formació de persones adultes establit pel Decret 220/1999. Així, la convocatòria de l'exercici 2001 de la Conselleria de Cultura i Educació s'adreça al finançament dels nous programes formatius assenyalats en els apartats a), b), c), d), e) i j) de l'article 5.2 de la Llei 1/1995.
  
Per tot això, en virtut de les atribucions que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
La Conselleria de Cultura i Educació, dins dels límits pressupostaris aprovats per a esta finalitat, concedirà ajudes dirigides a les corporacions locals titulars dels encara vigents programes municipals d'Educació Permanent d'Adults o que financen activitats en este sector educatiu, i a les entitats privades sense intenció de guany titulars de centres autoritzats per als ensenyaments d'Educació Permanent d'Adults.
  
Així mateix, les ajudes podran anar també dirigides a les corporacions locals o entitats privades sense intenció de guany que disposen d'autorització com a entitats vinculades del Centre Valencià d'Educació d'Adults a Distància (d'ara endavant, CEVEAD), d'acord amb la Resolució de 16 de juliol de 1990, de la Direcció General de Centres i Promoció Educativa (DOGV núm. 1.402, de 16 d'octubre).
  
Segon
  
1. Les ajudes a què fa referència l'article anterior contribuiran al finançament parcial de les despeses de personal docent contractat i també d'altres despeses corrents de les entitats abans assenyalades per al sosteniment de les seues activitats de Formació de Persones Adultes en l'exercici 2001.
  
2. L'import global màxim que podrà assignar-se, en concepte d'estes ajudes, serà de 922.767.651 PTA (2.361.977,57 euros) i el pagament es realitzarà a càrrec de la línia de subvenció T0063000 de la secció, servici i programa 17.07.924.46 d'Ensenyament Primari del Pressupost de la Generalitat Valenciana per a l'exercici 2001.
  
3. La quantitat que s'adjudique a cada corporació local o entitat privada, sumada a tots els altres ingressos que esta reba pel mateix concepte i exercici econòmic assenyalats, no podrà ser superior a les despeses que s'efectuen per a les citades activitats de Formació de Persones Adultes durant l'exercici 2001.
  
Tercer
  
S'aproven les bases per les quals es regix la present convocatòria, incloses com a annex I d'esta ordre, així com el model d'instància, inclòs com a annex II, i la resta d'annexos.
  
DISPOSICIONS FINALS
  
Primera
  
Delegar la Direcció General de Centres Docents per a la facultat de concedir o denegar estes ajudes i autoritzar-la perquè dicte les resolucions i instruccions necessàries per al desenrotllament i execució d'esta ordre. Així mateix, es delega la Direcció General de Centres Docents per a la resolució dels expedients de reintegrament de la subvenció que siguen pertinents.
  
Segona
  
Segons el que s'establix en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present ordre, que posa fi a la via administrativa, la persona interessada podrà interposar un recurs potestatiu de reposició o bé, directament, un recurs contenciós administratiu en els terminis i davant els òrgans assenyalats a continuació:
  
El recurs potestatiu de reposició haurà de ser interposat davant el conseller de Cultura i Educació en el termini d'un mes comptador des de l'endemà de la publicació de la present ordre en el Diari Oficial de la Generalitat Valenciana. El recurs contenciós administratiu haurà de ser interposat davant el Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptadors els dos des de l'endemà de la publicació de la present ordre en el Diari Oficial de la Generalitat Valenciana.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 25 d'abril de 2001
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases de la convocatòria
  
Primera. Concepte de la subvenció
  
1. En el cas de les corporacions locals de la Comunitat Valenciana titulars de programes municipals d'Educació Permanent d'Adults degudament autoritzats o d'aquelles que compten al seu municipi amb un centre públic de Formació de Persones Adultes de titularitat de la Generalitat Valenciana i financen activitats de Formació de Persones Adultes, així com en el cas de les entitats privades sense intenció de guany titulars de centres autoritzats per a la impartició dels ensenyaments d'Educació Permanent d'Adults, les ajudes econòmiques aniran destinades al finançament parcial de:
  
1.1. Despeses de personal docent contractat per la corporació local o entitat privada per a la impartició de les activitats formatives assenyalades a continuació i que s'emmarquen en els programes formatius de l'article 5.2 de la Llei 1/95, de 20 de gener, de la Generalitat Valenciana, de Formació de les Persones Adultes, la regulació de les quals és competència de la Conselleria de Cultura i Educació:
  
A) Programa formatiu a) de l'article 5.2 de la Llei 1/95:
  
- Cicle I de la Formació Bàsica de Persones Adultes.
  
- Primer nivell del Cicle II de la Formació Bàsica de Persones Adultes.
  
B) Programa formatiu b) de l'article 5.2 de la Llei 1/95:
  
- Preparació de les proves lliures per a l'obtenció del títol de Graduat Escolar.
  
- Preparació de les proves lliures per a l'obtenció del títol de Graduat en Educació Secundària.
  
- Preparació per a la prova d'ensenyaments no escolaritzats per a l'obtenció del títol de Formació Professional de Primer Grau (Tècnic Auxiliar).
  
- Preparació de les proves lliures per a l'accés als diferents graus de la Formació Professional específica.
  
C) Programa formatiu c) de l'article 5.2 de la Llei 1/95:
  
- Cursos de promoció dels coneixements de valencià corresponents als nivells de la Junta Qualificadora de Coneixements de Valencià.
  
- Cursos de capacitació tècnica en llenguatges específics, de preparació per a l'obtenció dels corresponents certificats oficials de la Junta Qualificadora de Coneixements de Valencià.
  
- Altres accions formatives d'este programa formatiu distintes a les anteriors (geografia, història, patrimoni, medi natural, coneixement de les institucions ...).
  
D) Programa formatiu d) de l'article 5.2 de la Llei 1/95:
  
- Preparació de les proves d'accés a la Universitat.
  
E) Programa formatiu e) de l'article 5.2 de la Llei 1/95:
  
- Cursos per a immigrants orientats al coneixement de les llengües oficials de la Comunitat Valenciana.
  
- Altres cursos que promoguen el desenrotllament de la igualtat d'oportunitats, de superació de tot tipus de discriminacions i la participació sociocultural i laboral.
  
- Cursos de formació mediambiental.
  
F) Programa formatiu j) de l'article 5.2 de la Llei 1/95:
  
- Qualsevol altra activitat formativa enquadrable en dit programa formatiu realitzada pel programa municipal d'Educació Permanent d'Adults (animació a la lectura, idiomes, manualitats, noves tecnologies, educació fisicoesportiva ...).
  
1.2. Altres despeses corrents ocasionades a la corporació local o entitat privada pel sosteniment de les activitats de Formació de Persones Adultes.
  
2. En el cas de les corporacions locals i entitats privades sense intenció de guany que tinguen la consideració d'entitats vinculades del CEVEAD, les ajudes econòmiques aniran destinades al finançament parcial de les despeses de personal docent contractat per dites entitats per a la impartició de les activitats formatives següents:
  
a) Formació Bàsica de Persones Adultes: Cicle I i primer nivell del Cicle II.
  
b) Preparació de les proves lliures per a l'obtenció del títol de Graduat Escolar.
  
c) Preparació de les proves lliures per a l'obtenció del títol de Graduat en Educació Secundària.
  
d) Preparació per a la prova d'ensenyaments no escolaritzats per a l'obtenció del títol de Formació Professional de Primer Grau (Tècnic Auxiliar).
  
e) Cursos per a immigrants orientats al coneixement de les llengües oficials de la Comunitat Valenciana.
  
Segona. Sol·licitants
  
1. Podran sol·licitar estes ajudes les entitats assenyalades a continuació:
  
a) Corporacions locals que siguen titulars de programes municipals d'Educació Permanent d'Adults degudament autoritzats.
  
b) Corporacions locals que compten al seu municipi amb un centre públic de Formació de Persones Adultes de titularitat de la Generalitat Valenciana i aporten personal col·laborador o recursos econòmics al sosteniment de les activitats de Formació de Persones Adultes desenrotllades pel dit centre.
  
c) Corporacions locals no incloses en els apartats anteriors que tinguen la consideració d'entitats vinculades del CEVEAD.
  
d) Entitats privades sense intenció de guany titulars de centres autoritzats per a la impartició d'ensenyaments d'Educació Permanent d'Adults.
  
e) Entitats privades sense intenció de guany que tinguen la consideració d'entitats vinculades del CEVEAD.
  
2. Podran rebre subvenció per la present convocatòria les corporacions locals o entitats privades assenyalades en l'apartat anterior que complisquen els requisits següents:
  
a) En el cas que l'oferta formativa de la corporació local o entitat privada incloga la impartició de la formació bàsica de persones adultes,apartat 1.1.A) de la base primera, haver realitzat la contractació del personal docent almenys des de l'1 de gener de 2001.
  
b) En el supòsit de participar en l'apartat 1.1 de la base primera de la present ordre, haver contractat, per a la impartició d'activitats de Formació de Persones Adultes, hores de personal docent que no hagen sigut alhora imputades per al seu finançament total o parcial en altres convocatòries d'ajudes de la Conselleria de Cultura i Educació, d'altres conselleries de la Generalitat Valenciana o d'altres administracions públiques.
  
c) Les corporacions locals, hauran de disposar de l'autorització administrativa corresponent com a programa municipal d'Educació Permanent d'Adults, com a mínim, abans de la finalització del termini de presentació de sol·licituds de la present convocatòria o ser un municipi que dispose d'un centre públic de Formació de Persones Adultes de titularitat de la Generalitat Valenciana. Es considerarà equivalent a la citada autorització administrativa l'autorització regulada per la Resolució de 16 de juliol de 1990, de la Direcció General de Centres i Promoció Educativa (DOGV núm. 1.402, de 16 d'octubre) per a ser entitat vinculada del Centre Valencià d'Educació d'Adults a Distància (CEVEAD), amb la consegüent concessió per al curs 2000-2001.
  
d) En el cas d'entitats privades, disposar de l'autorització administrativa com a centre d'Educació Permanent d'Adults, com a mínim, abans de la finalització del termini de presentació de sol·licituds de la present convocatòria. Es considerarà equivalent a la citada autorització administrativa l'autorització regulada per la Resolució de 16 de juliol de 1990, de la Direcció General de Centres i Promoció Educativa (DOGV núm. 1.402, de 16 d'octubre) per a ser entitat vinculada del Centre Valencià d'Educació d'Adults a Distància (CEVEAD), amb la consegüent concessió per al curs 2000-2001.
  
e) No haver subscrit ni estar prevista la subscripció d'un conveni de col·laboració amb la Generalitat Valenciana per al finançament de les activitats de Formació de Persones Adultes desenrotllades per la corporació local o entitat privada en l'exercici 2001.
  
f) Haver presentat la justificació d'este mateix tipus d'ajudes en la convocatòria de l'any anterior, en cas d'haver-ne resultat beneficiaris.
  
g) Tindre d'alta en el règim de Seguretat Social que els corresponga, segons la normativa aplicable, el personal docent que impartix el programa formatiu a) de l'article 5.2 de la Llei 1/1995, de Formació de les Persones Adultes.
  
h) En el cas d'entitats privades, acreditar fefaentment la seua condició d'entitat sense intenció de guany.
  
i) En el cas d'entitats privades, trobar-se, en el moment de la resolució de la present convocatòria, al corrent de les seues obligacions tributàries i de Seguretat Social, segons el que s'establix en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), en compliment de l'article 47.7 del Decret Legislatiu de 26 de juny de 1991 (DOGV núm. 1.588, de 17 de juliol) i de la resta de la normativa concordant.
  
3. Addicionalment, en cas d'impartir cursos generals de promoció de coneixements de valencià i cursos de capacitació tècnica en llenguatges específics, cadascun d'estos hauran de complir els requisits referits als continguts i a la dedicació lectiva dels cursos i a la titulació específica de valencià del professorat que s'assenyalen en la Resolució de 8 de setembre de 2000, de la Direcció General d'Ordenació i Innovació Educativa i Política Lingüística i de la Direcció General de Centres Docents, per la qual es dicten instruccions específiques per a l'organització i desenrotllament dels citats cursos. A més, per al finançament de dits cursos serà requisit imprescindible que la corporació local haja tramés, en els terminis que s'hi indiquen, les propostes organitzatives a què fa referència l'apartat segon, punt 2, de la dita resolució.
  
Tercera. Formalització
  
1. Les sol·licituds les ha de formalitzar el titular de la corporació local o entitat privada atenent el model que acompanya, com a annex II, la present convocatòria i han d'anar dirigides a la direcció territorial de Cultura i Educació corresponent.
  
2. Les instàncies, juntament amb els annexos i la documentació, es podran presentar a les direccions territorials de Cultura i Educació corresponents o a través de qualsevol dels mitjans establits en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas d'enviament per correu certificat, la sol·licitud i documentació annexes s'han de presentar en sobre obert per tal que en la capçalera de la sol·licitud es faça constar el nom de l'oficina i la data, lloc, hora i minut de la seua admissió, segons allò disposat per l'article 31 del Reglament pel qual es regula la prestació dels serveis postals, aprovat per Reial Decret 1829/1999, de 3 de desembre.
  
3. El termini per a la presentació de les sol·licituds serà d'un mes comptador des de l'endemà de la publicació de la present convocatòria en el Diari Oficial de la Generalitat Valenciana. L'incompliment d'este termini en determinarà automàticament l'exclusió de la convocatòria.
  
Quarta. Documentació
  
La sol·licitud haurà d'anar acompanyada de la documentació següent:
  
A) Documentació que han de presentar tots els sol·licitants:
  
1. Certificació de l'acord del ple de la corporació o de l'acord de la comissió de govern, o certificació de la titularitat de l'entitat privada corresponent, en la qual s'incloga la sol·licitud d'ajuda que es pretén obtindre, així com el compromís de la corporació local o entitat privada de complir les obligacions que es deriven de la recepció de la subvenció, en cas de resultar-ne beneficiaris.
  
2. Pressupost previst d'ingressos i despeses per al funcionament de les activitats de Formació de Persones Adultes durant l'exercici 2001, segons el model inclòs com a annex II.a) en esta ordre.
  
3. Certificació de la secretaria de l'entitat local o de la titularitat de l'entitat privada en què conste la relació nominal de la totalitat de la plantilla del personal docent que impartix, durant el curs 2000-2001, les activitats de FPA enquadrades en els distints programes formatius la regulació dels quals és competència de la Conselleria de Cultura i Educació, així com el fet que el personal docent previst en l'apartat 2.g) de la base 2a. d'esta ordre es troba d'alta en el règim de Seguretat Social que li correspon, segons el model inclòs com a annex II.b) en esta ordre. En esta relació nominal s'inclourà també, si s'escau, el personal docent dependent de la Conselleria de Cultura i Educació o de la Diputació Provincial de València que preste serveis al citat municipi.
  
4. Certificació de la secretaria de l'entitat local o de la titularitat de l'entitat privada en què conste la relació nominal de la totalitat de la plantilla del personal no docent adscrit al servei de Formació de Persones Adultes durant el curs 2000-2001, segons el model inclòs com a annex II.c) en esta ordre.
  
5. Fotocòpia compulsada de tots els contractes (laborals, de servicis o administratius) realitzats i en vigor durant el curs 2000-2001, del personal docent que impartix la Formació de Persones Adultes, en què conste l'objecte de la contractació i les hores de contractació setmanal.
  
Si la contractació no és exclusiva per a la impartició d'activitats de Formació de Persones Adultes, caldrà aportar una certificació de la secretaria de la corporació local en què es diferencien clarament les hores contractades dedicades a dites activitats.
  
En el cas de personal funcionari, autònom o altre personal que no tinga contracte escrit, caldrà aportar una certificació de la secretaria de la corporació local acreditativa de les dades sol·licitades.
  
En el supòsit de posteriors modificacions del contracte que afecten la jornada o la duració pactada inicialment, haurà de ser aportada igualment la documentació acreditativa pertinent.
  
Les corporacions locals que desenrotllen totes o alguna de les accions formatives del servei de Formació de Persones Adultes utilitzant alguna modalitat de gestió indirecta del servei, hauran d'aportar la documentació actualitzada que acredite la relació jurídica de la corporació local amb l'entitat que impartix realment la referida acció formativa (contracte i plecs preparatoris d'este, conveni).
  
6. Fitxa de manteniment de tercers, segons el model inclòs com a annex III en esta ordre. No caldrà aportar-la quan les dades bancàries on es vol rebre la subvenció ja consten en la Conselleria de Cultura i Educació per haver rebut subvencions en convocatòries anteriors.
  
7. Fitxes individualitzades de dedicació horària del personal docent que impartix els distints programes de Formació de Persones Adultes, segons el model inclòs com a annex IV en esta ordre.
  
B) Documentació addicional que han de presentar només les corporacions locals:
  
8. Certificació de la secretaria de l'entitat local on conste l'existència, en els pressupostos de la corporació per a l'exercici 2001, de quantitats consignades per a la Formació de Persones Adultes, i on s'indiquen les partides, la seua denominació i la quantia de què consten, així com el compromís de l'entitat local de no disminuir ni anul·lar esta consignació.
  
9. Si la gestió de les activitats de Formació de Persones Adultes es realitza a través d'organismes autònoms, empreses públiques o altres ens de dret públic dependents de l'entitat local, caldrà aportar certificació de la secretaria de la corporació local on s'acredite la titularitat d'esta respecte dels citats organismes.
  
C) Documentació addicional que han de presentar només les entitats privades sense intenció de guany:
  
10. Documentació acreditativa de la capacitat del signatari de la sol·licitud per a representar l'entitat (document públic o, si més no, certificació de l'acord adoptat per l'òrgan de govern que corresponga, en què es faculte el representant per a subscriure'n la petició).
  
11. Certificat actualitzat expedit pel Registre d'Associacions, de Fundacions o d'Entitats Religioses, acreditatiu de la inscripció de l'entitat en el corresponent registre, en cas que es tracte d'una entitat d'este tipus; en altres casos, fotocòpia compulsada de la totalitat dels estatuts de l'entitat, visats pel registre corresponent i amb constància explícita de la inexistència d'intenció de guany.
  
12. Fotocòpia compulsada de la Targeta de Persones Jurídiques i Entitats en General, en què conste el NIF de l'entitat.
  
13. Fotocòpia compulsada del TC-1 i TC-2 del mes de gener de 2001 (laborals) i/o, si és procedent, dels rebuts de pagament del Règim Especial de Treballadors Autònoms del mateix mes (autònoms), on conste el personal docent de l'entitat privada que impartix els programes formatius previstos en l'apartat 2.g) de la base 2a. d'esta ordre. En cas d'incidències derivades de modificacions contractuals al llarg del curs escolar 2000-2001, haurà de ser aportada igualment la documentació acreditativa pertinent.
  
14. Certificació actualitzada de l'administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.
  
15. Certificació actualitzada de la delegació corresponent de l'Agència Estatal d'Administració Tributària, acreditativa del fet que l'entitat es troba al corrent de les seues obligacions tributàries davant la hisenda estatal.
  
16. Certificació actualitzada de la Conselleria d'Economia, Hisenda i Ocupació de la Generalitat Valenciana, acreditativa del fet que l'entitat es troba al corrent de les seues obligacions tributàries davant la hisenda autonòmica valenciana.
  
17. Últim rebut de l'Impost sobre Activitats Econòmiques o, si no es disposa d'este, document d'alta en el mencionat impost. En cas d'haver-ne sigut declarat exempt, caldrà aportar la resolució emesa per l'òrgan corresponent on es reconega dita exempció.
  
Tots els documents que s'aporten hauran de ser originals o fotocòpies compulsades.
  
Quinta. Tramitació per les direccions territorials de Cultura i Educació
  
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observara que hi manquen documents o dades essencials per a la resolució de l'expedient, la Direcció Territorial de Cultura i Educació corresponent els reclamarà, per correu certificat i justificant de recepció, a la corporació local o entitat privada sol·licitant i li concedirà un termini de 10 dies perquè puga esmenar-ne la falta o adjuntar-hi els documents preceptius, amb indicació que si no ho fa així, es considerarà que desistix de la seua petició. En este cas, la Direcció Territorial de Cultura i Educació trametrà l'expedient, fent constar dita incidència, a la Direcció General de Centres Docents, la qual declararà el citat desistiment en la resolució de la convocatòria a què fa referència la base onze de la present ordre.
  
2. Una vegada complets els expedients, la Inspecció educativa emetrà un informe, ajustat al model que li serà tramés per la Direcció General de Centres Docents, sobre els punts següents:
  
- Comprovació de les dades aportades per la institució sol·licitant en la instància i, si és procedent, consignació de les dades que han de ser corregides quant als apartats següents:
  
- Programes formatius impartits, nombre de grups, alumnat atés i horaris.
  
- Personal docent i no docent: titulació, dependència orgànica i temps de dedicació al Servei de Formació de Persones Adultes.
  
- Data d'inici de les activitats per al curs 2000-2001.
  
- Cursos de valencià: titulació del personal docent, nombre de cursos i nombre total d'hores de dedicació lectiva als mencionats cursos, per part del personal docent contractat.
  
- Compliment dels requisits de la convocatòria per part de l'entitat sol·licitant.
  
- Tipologia de l'alumnat atés pel Servei de Formació de Persones Adultes amb vista a l'aplicació del coeficient assenyalat en l'apartat 1 de la base sèptima de la present ordre.
  
En el cas dels expedients de subvenció formulats per entitats públiques o privades que tinguen la consideració d'entitats vinculades del CEVEAD, ateses les facultats de seguiment i avaluació dels plans d'actuació d'estes entitats atorgades al citat centre per la Resolució de 16 de juliol de 1990, abans mencionada, la Inspecció d'Educació, amb caràcter previ a l'emissió de l'informe, haurà de consultar a la direcció d'estudis del CEVEAD tots els antecedents que respecte de les entitats sol·licitants estiguen en el seu poder i, particularment, demanar la informació referida al curs 2000-2001.
  
En el termini d'un mes comptador des de l'endemà de la finalització del termini de presentació d'instàncies, les direccions territorials trametran a la Direcció General de Centres Docents els expedients complets i degudament emplenats, juntament amb l'informe de la Inspecció educativa, per a la seua tramitació corresponent.
  
Sexta. Comissió avaluadora
  
1. L'examen i valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondran a una comissió composta per:
  
President:
  
- El director general de Centres Docents.
  
Vocals:
  
- Un inspector o inspectora d'Educació designat/ada per la Secretaria General.
  
- Un o una representant de la Federació Valenciana de Municipis i Províncies.
  
- Un o una representant de la Federació Valenciana d'Associacions d'Alumnes d'EPA.
  
- Un o una representant del professorat d'alguna de les organitzacions sindicals que integren la Mesa d'Agents Socials per a la Formació d'Adults a la Comunitat Valenciana.
  
- Un professor o professora del Centre Valencià d'Educació d'Adults a Distància (CEVEAD) encarregat del seguiment de les entitats vinculades, designat/ada per la direcció del CEVEAD.
  
- Un o una representant de l'Àrea d'Ordenació, Innovació i Formació Professional de la Direcció - General d'Ordenació i Innovació Educativa i Política Lingüística.
  
- Un o una representant de l'Àrea de Política Lingüística de la Direcció General d'Ordenació i Innovació Educativa i Política Lingüística.
  
- Els o les caps de Secció de Centres de les direccions territorials de Cultura i Educació de les respectives províncies.
  
- Un funcionari o funcionària del Servei de Planificació Educativa de la Direcció General de Centres Docents.
  
- El cap de la Secció de Règim de Subvencions de la Direcció General de Centres Docents, qui hi exercirà, a més, les funcions de secretari de la comissió.
  
En cas de vacant, absència, malaltia o qualsevol altra causa legal, el règim de suplències serà el següent:
  
- El president de la comissió serà substituït per la cap del Servei de Coordinació de Centres i Programes Educatius de la Direcció General de Centres Docents.
  
- El secretari de la comissió serà substituït per un altre funcionari o funcionària de la Direcció General de Centres Docents.
  
2. En allò no previst en l'anterior punt, la Comissió ajustarà el seu funcionament al que s'establix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
  
Sèptima. Criteris de valoració
  
1. La comissió efectuarà la valoració dels expedients presentats i l'assignació de l'import de les ajudes previstes en esta ordre, d'acord amb els percentatges de distribució de la dotació pressupostària segons finalitats de l'ajuda i accions formatives objecte de la subvenció que s'assenyalen en l'apartat 2 d'esta base, tenint en compte els criteris de valoració següents:
  
A. Finançament de les despeses de personal docent contractat
  
L'assignació de les ajudes es realitzarà separadament per a cadascuna de les accions formatives o grups d'accions formatives següents:
  
a) Grup 1, que inclourà:
  
- Formació Bàsica de Persones Adultes: distints nivells del Cicle I i primer nivell del Cicle II.
  
- Cursos de preparació de les proves lliures per a l'obtenció del títol de Graduat Escolar.
  
- Cursos de preparació de les proves lliures per a l'obtenció del títol de Graduat en Educació Secundària.
  
- Preparació per a la prova d'ensenyaments no escolaritzats per a l'obtenció del títol de Formació Professional de Primer Grau (Tècnic Auxiliar).
  
- Cursos per a immigrants orientats al coneixement de les llengües oficials de la Comunitat Valenciana.
  
b) Grup 2, que inclourà:
  
- Cursos de promoció dels coneixements de valencià corresponents als nivells de la JQCV.
  
- Cursos de capacitació tècnica en llenguatges específics preparatoris per a l'obtenció dels certificats oficials de la JQCV.
  
c) Grup 3, que inclourà:
  
- Accions formatives del programa formatiu b) de l'article 5.2 de la Llei 1/95 distintes de les assenyalades en el Grup 1.
  
- Accions formatives del programa formatiu d): preparació de les proves d'accés a la Universitat.
  
d) Grup 4, que inclourà:
  
- Accions formatives del programa formatiu e) de l'article 5.2 de la Llei 1/95 distintes de les adreçades a immigrants per al coneixement de les llengües oficials de la Comunitat Valenciana.
  
- Accions formatives del programa formatiu c) de l'article 5.2 de la Llei 1/95 distintes a les assenyalades en el Grup 2.
  
- Accions formatives del programa formatiu j).
  
La baremació dels expedients es realitzarà a partir dels criteris de valoració i dels procediments de càlcul que figuren a continuació:
  
Grup 1
  
Criteris de valoració:
  
- Nombre d'hores setmanals contractades dedicades pel professorat dependent de la corporació local per a la impartició de les accions formatives d'este grup (HC).
  
- Coeficient de població (taula 1) derivat del nombre d'habitants del municipi, segons les dades del padró municipal de 1996. En el cas de mancomunitats, el nombre d'habitants s'obtindrà a partir de la mitjana aritmètica del nombre d'habitants dels municipis que respectivament les integren.
  
- Coeficient de contractació (taula 2) derivat del tipus de relació contractual mantinguda amb el professorat per l'entitat local, directament o a través d'organismes autònoms, empreses públiques o altres ens de dret públic dependents de la citada entitat, o per l'entitat privada titular del centre de FPA (Cc).
  
- Coeficient de tipologia de l'alumnat atés pel centre de Formació de Persones Adultes (CTA). Dit coeficient tindrà valor 2, quan el 60% com a mínim de l'alumnat atés pel centre de FPA presente especials dificultats d'inserció social derivades de la seua inclusió en algun dels col·lectius assenyalats a continuació, i valor 1, en el cas de percentatge inferior a l'establit anteriorment:
  
a) Persones amb discapacitat de diversa mena.
  
b) Minories ètniques.
  
c) Immigrants.
  
d) Població juvenil amb dificultats d'inserció laboral i en risc d'inadaptació social.
  
e) Drogodependents en fase de deshabituació.
  
f) Dones en situació de risc per maltractaments, falta de suport familiar, absència de recursos personals o altres circumstàncies.
  
g) Qualsevol altre col·lectiu en situació de marginació social no inclòs en els apartats anteriors.
  
Procediment de càlcul:
  
Punts expedient= HC \* Cp \* Cc \* CTA
  
Import subvenció = (Dotació Grup 1 / Total punts) \* Punts expedient
  
Grup 2
  
Criteris de valoració:
  
- Nombre de cursos de valencià impartits dels diferents nivells, segons la tipologia establida per l'apartat 3 de la Resolució d'1 de setembre de 2000, en horaris diferenciats, sempre que complisquen els requisits establits.
  
- Límit màxim de cursos que se subvencionen: 7 cursos.
  
Procediment de càlcul:
  
Import subvenció = (Dotació Grup 2 / Total cursos) \* Nre. cursos expedient
  
Grup 3
  
Criteris de valoració:
  
- Nombre d'hores setmanals contractades dedicades pel professorat dependent de la corporació local o entitat privada per a la impartició de les accions formatives d'este grup (HC).
  
- Coeficient de població (taula 1) derivat del nombre d'habitants del municipi, segons les dades del padró municipal de 1996. En el cas de mancomunitats, el nombre d'habitants s'obtindrà a partir de la mitjana aritmètica del nombre d'habitants dels municipis que respectivament les integren.
  
- Coeficient de contractació (taula 2) derivat del tipus de relació contractual mantinguda amb el professorat per l'entitat local, directament o a través d'organismes autònoms, empreses públiques o altres ens de dret públic dependents de la citada entitat, o per l'entitat privada titular del centre de FPA (Cc).
  
Procediment de càlcul:
  
Punts expedient= HC \* Cp \* Cc
  
Import subvenció = (Dotació Grup 3 / Total punts) \* Punts expedient
  
Grup 4
  
Criteris de valoració:
  
- Nombre d'hores setmanals contractades dedicades pel professorat dependent de la corporació local o entitat privada per a la impartició de les accions formatives d'este grup (HC).
  
- Coeficient de població (taula 1) derivat del nombre d'habitants del municipi, segons les dades del padró municipal de 1996. En el cas de mancomunitats, el nombre d'habitants s'obtindrà a partir de la mitjana aritmètica del nombre d'habitants dels municipis que respectivament les integren.
  
Procediment de càlcul:
  
Punts expedient= HC \* Cp
  
Import subvenció = (Dotació Grup 4 / Total punts) \* Punts expedient
  
Taules complementàries: coeficient de població (taula 1) i coeficient de contractació (taula 2)
  
TAULA 1. COEFICIENT DE POBLACIÓ
  
Població municipi Coeficient
  
Fins a 2.000 habitants 4
  
De 2.001 a 5.000 habitants 3
  
De 5.001 a 10.000 habitants 2
  
De 10.001 a 20.000 habitants 1.25
  
De 20.001 a 30.000 habitants 0.50
  
Més de 30.000 habitants 0.25
  
TAULA 2. COEFICIENT DE CONTRACTACIÓ
  
Tipus de relació contractual Coeficient
  
Funcionari/ària de carrera o personal laboral fix 1
  
Laboral fix/a discontinu/ínua 0.75
  
Laboral temporal o funcionari/ària interí/ina 0.50
  
Prestació de serveis o contracte administratiu 0.25
  
B. Finançament d'altres despeses corrents
  
L'assignació de les ajudes per a esta finalitat es realitzarà d'acord amb el procés següent:
  
a) S'assignarà a tots els expedients que sol·liciten en este apartat un mòdul mínim de 50.000 PTA.
  
b) La dotació pressupostària restant assignada a este apartat es repartirà segons els criteris de baremació i els procediments de càlcul que figuren a continuació:
  
Criteris de baremació:
  
- Ús exclusiu, o compartit amb altres usos educatius o socioculturals, de les instal·lacions on es desenrotllen les accions formatives de FPA (fins a 3 punts), segons la distribució següent:
  
ÚS INSTAL·LACIONS DISTRIBUCIÓ PUNTUACIÓ
  
Exclusiu 3
  
Compartit 1
  
- Existència de personal no docent adscrit al Servei de Formació de Persones Adultes, amb valoració del tipus de personal i de la seua dedicació total o a temps parcial al citat servei (fins a 6 punts), segons la distribució següent:
  
- Pressupost previst per a despeses corrents en l'exercici 2001 per part de la corporació local o entitat privada sol·licitant d'ajuda en este apartat (fins a 1 punt).
  
IMPORT PRESSUPOST PREVIST DISTRIBUCIÓ
  
 PUNTUACIÓ
  
Inferior a 250.000 PTA 0
  
571.464 - 500.000 PTA 0.25
  
578.838 - 1.000.000 PTA 0.50
  
1.336.333 - 2.000.000 PTA 0.75
  
Superior a 2.000.000 PTA 1
  
2. La dotació pressupostària de la present convocatòria es distribuirà atenent als següents percentatges màxims assenyalats a continuació per a cada finalitat de l'ajuda:
  
a) Per al finançament de despeses de personal docent contractat: 90% de la dotació pressupostària.
  
b) Per al finançament d'altres despeses corrents: 10% de la dotació pressupostària.
  
A més, la dotació estipulada anteriorment per al finançament de despeses de personal docent contractat es distribuirà segons els grups d'accions formatives que són objecte de subvenció i que s'assenyalen en l'apartat 1.A d'esta base, d'acord amb els següents percentatges:
  
Grups d'accions % dotació
  
formatives pressupostària
  
 aplicable
  
Grup 1 75%
  
Grup 2 8%
  
Grup 3 7%
  
Grup 4 10%
  
3. Cap corporació local o entitat privada no podrà rebre per la totalitat d'apartats d'esta convocatòria, en concepte d'ajuda econòmica pel manteniment durant l'exercici 2001 de les activitats de Formació de Persones Adultes, una quantitat superior a 28.010.646 PTA. Tampoc podrà rebre una quantitat superior a la menor de les següents:
  
a) L'ajuda sol·licitada per l'entitat.
  
b) El 75% de la diferència entre el total d'ingressos que haja previst liquidar l'entitat i el total de despeses que haja previst efectuar per al manteniment de les activitats de Formació de Persones Adultes durant tot l'exercici 2001.
  
Quan l'assignació tècnica resultant de l'aplicació del barem siga superior als límits citats en l'apartat anterior, s'assignarà directament l'import del corresponent límit al sol·licitant en qui concórrega la circumstància descrita. La quantitat sobrant es distribuirà aplicant els criteris de valoració assenyalats per al Grup 1 que encara no hagen arribat a aquells límits, i així successivament, fins que no quede cap quantitat per repartir.
  
Huitena. Resolució
  
1. Una vegada realitzada la proposta de la comissió sobre l'adjudicació de quantitats i l'exclusió d'aquelles institucions que no complisquen els requisits previstos en l'ordre de convocatòria, la Direcció General de Centres Docents resoldrà, per delegació del conseller de Cultura i Educació, la present convocatòria.
  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.
  
2. La resolució a què fa referència esta base caldrà que siga dictada i publicada en el termini màxim de sis mesos comptadors des de l'endemà del termini de finalització del termini de presentació de sol·licituds. En el supòsit que transcorregut este termini no s'haja dictat cap resolució, les sol·licituds presentades es consideraran desestimades.
  
La citada resolució serà publicada en el Diari Oficial de la Generalitat Valenciana.
  
Novena. Obligacions dels beneficiaris
  
Els beneficiaris de la subvenció hauran de complir les obligacions següents:
  
a) Mantindre, com a mínim, el volum de contractació de personal docent que haja sigut considerat per a l'atorgament de la subvenció, així com el funcionament de les activitats de Formació de Persones Adultes, durant els períodes lectius de l'exercici 2001.
  
b) Justificar, davant la Direcció General de Centres Docents, l'ajuda en els termes i terminis previstos en la base catorze de la present ordre.
  
c) Col·laborar en coordinació amb la Conselleria de Cultura i Educació pel que fa a la planificació que dita Conselleria puga elaborar en el camp de la Formació de Persones Adultes.
  
d) Facilitar en qualsevol moment del procediment la supervisió del funcionament de les activitats de Formació de Persones Adultes per la Inspecció d'Educació i/o les unitats administratives de la Direcció General de Centres Docents.
  
e) Sotmetre's a les actuacions de control financer que legalment corresponguen en relació a la subvenció concedida.
  
f) Comunicar a la Direcció General de Centres Docents la concessió de qualssevol altres subvencions o ajudes que, per a esta mateixa finalitat, els siga atorgada per una altra administració o ens públic o privat.
  
g) Incloure en la publicitat o propaganda del centre de Formació de Persones Adultes el fet d'estar subvencionat per la Conselleria de Cultura i Educació de la Generalitat Valenciana.
  
Deu. Règim de pagament de la subvenció
  
Les subvencions a què fa referència esta ordre se satisfaran de la manera següent, atenent la titularitat del centre de Formació de Persones Adultes :
  
A) Corporacions locals
  
En virtut del que es preveu en l'article 47 bis del Text Refós de la Llei d'Hisenda Pública de la Generalitat Valenciana abans citat, les ajudes econòmiques de la present convocatòria se satisfaran a les corporacions locals beneficiàries segons el règim següent:
  
- Un 40% de la subvenció concedida, una vegada resolta la convocatòria.
  
- El 60% restant, quan el beneficiari justifique la totalitat de la subvenció en els termes establits en la base següent.
  
B) Entitats privades sense intenció de guany
  
Les ajudes econòmiques de la present convocatòria se satisfaran a les entitats privades sense intenció de guany beneficiàries, quan justifiquen la totalitat de la subvenció en els termes establits en la base següent.
  
Onze. Justificació de la subvenció
  
1. Per a la percepció de la subvenció, els beneficiaris hauran de justificar, davant la Direcció General de Centres Docents, les despeses i la destinació d'estes en la forma establida a continuació:
  
A) Corporacions locals
  
La justificació de la subvenció concedida es realitzarà a través de la presentació d'un certificat de la secretaria o intervenció de l'entitat local, en què conste una relació detallada i comprensiva de la totalitat dels ingressos, despeses i obligacions generats pel funcionament de les activitats de Formació de Persones Adultes imputables a l'exercici 2001, així com el fet del dipòsit i custòdia dels justificants originals en la intervenció i tresoreria de la corporació, a disposició de les comprovacions i requeriments que calguen per part dels òrgans gestors de la Conselleria de Cultura i Educació .
  
En esta certificació, es considerarà com a quantitat justificada la diferència entre les despeses efectivament realitzades i els ingressos liquidats per al funcionament de les activitats de Formació de Persones Adultes fins al moment d'expedició de la certificació.
  
A més, i en tot cas, no es podrà reconéixer una subvenció superior a la diferència entre el total d'ingressos que haja previst liquidar l'entitat i el total de despeses que haja previst efectuar per al manteniment de les activitats de formació de persones adultes durant tot l'exercici 2001.
  
B) Entitats privades sense intenció de guany
  
La justificació de la subvenció concedida es realitzarà a través de l'aportació de la documentació següent:
  
- Certificació del titular de l'entitat en què conste una relació detallada i comprensiva de la totalitat dels ingressos, despeses i obligacions generats pel sosteniment de les activitats de Formació de Persones Adultes imputables a l'exercici 2001. Serà també en este cas aplicable el que es preveu en l'últim paràgraf de l'apartat anterior.
  
- Documentació de caràcter econòmic que justifique, per un import igual o superior a la subvenció concedida, les despeses de personal docent contractat que impartisca els distints programes formatius, així com altres despeses corrents per al funcionament de les activitats de Formació de Persones Adultes durant l'exercici 2001.
  
Tots els documents que s'aporten hauran de ser originals o fotocòpies compulsades.
  
2. La justificació de la subvenció en els termes descrits en l'apartat 1 podrà ser presentada fins al 31 d'octubre de 2001.
  
Dotze. Revocació o disminució de la subvenció
  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran donar lloc a la modificació de la resolució de concessió.
  
L'import de les subvencions mai no podrà ser d'una quantia que, aïlladament o conjuntament amb subvencions o ajudes d'altres administracions públiques o amb altres ingressos provinents d'ens públics o privats, supere el cost de l'activitat que desenrotllarà el beneficiari.
  
2. Serà procedent el reintegrament de les quantitats percebudes i l'exigència de l'interés de mora des del moment del pagament de la subvenció, en els casos següents:
  
2.1. Incompliment de l'obligació de justificació.
  
2.2. Obtenció de la subvenció sense complir les condicions requerides.
  
2.3. Incompliment de la finalitat per a la qual fou concedida la subvenció.
  
2.4. Incompliment de les condicions i obligacions imposades als beneficiaris amb motiu de la concessió de la subvenció.
  
3. S'haurà de reintegrar la quantitat indegudament transferida o reduir totalment o parcialment la subvenció aprovada, en qualsevol dels casos següents:
  
3.1. Quan la certificació expedida per la secretaria o intervenció de l'entitat local reflectisca que la diferència entre despeses efectivament realitzades i ingressos liquidats és inferior a la subvenció concedida.
  
3.2. Quan la documentació de caràcter econòmic aportada pel titular de l'entitat privada sense intenció de guany reflectisca despeses per import inferior a la subvenció concedida.
  
3.3. Quan les certificacions expedides per la secretaria o intervenció de l'entitat local o per la titularitat de l'entitat privada reflectisquen que la subvenció concedida resulta superior a la diferència entre les despeses totals i els ingressos totals per al sosteniment de les activitats de Formació de Persones Adultes corresponents a tot l'exercici 2001, encara que part de les dades econòmiques consignades en aquella documentació tinguen caràcter de previsió.
  
3.4. Quan l'entitat beneficiària no haja mantingut en funcionament les activitats de Formació de Persones Adultes durant tot l'any 2001 o haja reduït sensiblement el volum de contractació de personal docent que va ser considerat en el moment d'atorgament de la subvenció. En dit cas, es reduirà la subvenció concedida proporcionalment als mesos lectius en què l'escola no ha estat efectivament funcionant o al nombre d'hores objecte de reducció, respectivament.
  
3.5. Quan els documents aportats no reunisquen els requisits exigits en esta ordre, així com aquells altres a què obligue la normativa aplicable.
  
4. Igualment, en el supòsit previst en el paràgraf segon del punt 1 d'esta base, caldrà reintegrar la quantitat que resulte sobrant respecte al cost de l'activitat desenrotllada.
  
5. Així mateix, seran causes que comportaran la pèrdua del dret del beneficiari a rebre la subvenció les següents:
  
- La no-presentació de la documentació assenyalada en la base catorze d'esta ordre en el termini establit.